Retssager trækker ud i uger, måneder og nogle gange år, når den mistænkte er psykisk syg.

Det skyldes blandt andet, at der skal laves en mentalundersøgelse for at finde frem til, om gerningsmanden er egnet til straf eller skal i behandling. Erklæringerne skal laves inden seks-otte uger, lyder anbefalingerne fra Rigsadvokaten - men det sker ofte ikke.

I f.eks. Region Midtjylland er retspsykiatrien på Aarhus Universitetshospital efter 9-10 uger i gennemsnit slet ikke gået i gang med mentalundersøgelsen af folk på fri fod - sagsbehandlingstiden for Region Midtjylland tager i gennemsnit 137 dage i alt.

På Retspsykiatriske Klinik, der dækker hele Sjælland og Lolland Falster, var det kun hver syvende på fri fod, der sidste år blev mentalundersøgt til tiden.